Pučka predaja je SDP, nakon odluke o koaliciji s HSS-om, već ironično preimenovala u Spas za Djecu Poljoprivrednika, piše Slobodna Dalmacija. Velikodušna ponuda Zorana Milanovića gotovo posve eutanaziranoj stranci hrvatskoga sela, čvrsto poduprta s pet sigurnih zastupničkih mjesta, dodatna dva-tri rubna mandata, čitavim resorom poljoprivrede te potpredsjedničkim mjestom u budućoj Vladi i upravljačkim funkcijama u nekim državnim tvrtkama, nije ostavljala previše nade apriornim unutarstranačkim protivnicima suradnje s ljevicom.

Većini se suvremenih baštinika političke radićevštine ponuda Iblerova trga brzopotezno učinila nalik na rajske dveri, nakon kratkog iskustva prilično traumatične suradnje s HDZ-om u kojoj su se identitetski – ali i materijalno, kao i statusno – posve rasplinuli. S 87 glasova "za" naspram samo 13 "protiv", Glavni je odbor HSS-a u četvrtak navečer zato uvjerljivo obnovio davno pobratimstvo sa SDP-om.

– Ovo što nam je dao Zoran Milanović, budimo iskreni, ne bi nam ponudio ni rođeni ćaća! To nije bila velikodušna, to je bila rođačka i bratska ponuda. Rasprava o koaliciji je na Glavnom odboru trajala puna četiri i pol sata i pred svima sam rekao Kreši Beljaku: "Predsjedniče, nisam bio za tebe na izborima, čak sam protiv tebe i lobirao, ali sad te nakon ovakve obnove snage stranke obožavam i volim, a nisam gay!" – kazao je Slobodnoj Dalmaciji haesesovac Stipe Gabrić Jambo, bivši gradonačelnik Metkovića.

Nakon što su mu HDZ-ov glavni tajnik Milijan Brkić i bivši stranački čelnici zabranili kandidaturu na prošlim parlamentarnim izborima, a iz HDZ-a i uoči predstojećih poručivali kako u slučaju obnovljene koalicije s HSS-om iznova neće moći na izborne liste zbog Mosta, Jambo im danas veselo uzvraća kako će on ipak biti na listi za Sabor i svečano obećava ljuti izborni megdan.

Pregovori sa SDP-om, kako doznaje Slobodna, nisu impresionirali vodstvo HSS-a samo širinom ponude, nego i pregovaračkim stilom. Zoran Milanović primio ih je već nakon prvog kontakta te im odmah dao i više nego što su očekivali, dok ih na pregovore u HDZ-u nisu htjeli primiti čak ni Milijan Brkić ili Tomislav Čuljak, nego su ih prepustili četvrtom ešalonu stranačkih dužnosnika.

Krešimir Beljak sa suradnicima kontaktirao je nakon takvoga poniženja i budućega šefa HDZ-a Andreja Plenkovića, koji je od njih za pregovore zatražio barem 15-dnevnu odgodu. Vremena za toliko odgađanje, međutim, više nije bilo: HSS se hitro morao odlučiti između suradnje sa SDP-om ili zajedničke liste s manjim strankama oko Milana Bandića.

Što će nakon svega biti s malobrojnim protivnicima suradnje sa SDP-om unutar HSS-a, prije svega s onom najglasnijom – europarlamentarkom Marijanom Petir?

Odgovor na to pitanje Slobodna Dalmacija je pokušala doznati izravno od nje, ali nije odgovorila ni na jedan od višekratnih poziva. Kako se doznaje, Petir do samog kraja sjednice Glavnog odbora HSS-a nije odustala od protivljenja suradnji sa SDP-om, te je uporno tražila odgodu odluke, čak i da se rasprava vrati na razinu županijskih organizacija stranke.

Predsjednik HSS-a Krešo Beljak joj je na to uzvratio da stranku trenutno ipak ne vodi Željka Markić, nego on. Petirki u stranci zasad ipak ne prijeti opasnost od neistomišljenika jer je još četiri godine zaštićena europarlamentarnim statusom.